Rutpela maculata

Rutpela maculata er en av blomsterbukkene (Lepturinae), en bille som tilhører trebukkene (Cerambycidae).

Utbredelse 
Rutpela maculata har en utbredelse bare lengst sør i Norge. Men finnes på egnede lune lokaliteter helt nord til Trøndelag. Den mangler nord på østlandet (Hedmark og Oppland). Den finnes sørover i Europa, I Tyrkia og noe østover i Asia, inn i Russland.

Utseende 
Rutpela maculata er mellom 14 og 20 mm lang og er en langstrakt bille, bakkroppen blir smalere bakover. De har lange, kraftige antenner, med en smal gul ring for hvert ledd. De har gule dekkvinger med mørke flekker. Flekkene kan variere i størrelse slik at det kan være nesten helt svarte eller nesten helt gule biller. De gul- og svarte dekkvingene er grove etterligninger av veps, noe som nok gir dem en viss beskyttelse mot fugler. Brystpartiet er svart. Beina er gule med svarte parti. Baklårene er svarte ytterst.

Levevis 
Rutpela maculata har larver som lever i levende eller død ved av løvtrær, som bjørk eller eik. De voksne (imago) finnes i juli og august, de er varmeelskende og oppsøker gjerne åpne blomster, særlig i skjermplantefamilien og rosefamilien på jakt etter nektar og pollen.

Systematisk inndeling 
Slektsnamnet Rutpela har vist seg vanskelig å tolke, men en tolking trengs egentlig ikke. Rutpela er Leptura stavet baklengs (begynn med den nestsiste bokstaven).

 Ordenen biller, Coleoptera Linnaeus, 1758
 Underordenen Polyphaga Emery, 1886
 Gruppen (infraorden) Cucujiformia Lameere, 1938
 Overfamilien Chrysomeloidea Latreille, 1802 (=Phytophaga)
 Familien trebukker, Cerambycidae Latreille, 1802
 Underfamilien blomsterbukker, Lepturinae  – 130 arter i Europa
 Stammen Lepturini Latreille, 1802
 Rutpela maculata (Linnaeus, 1758) (synonym Leptura maculata, Strangalia maculata)

Litteratur 
 Ehnstõm, B. & Holmer, M. 2007. Nationalnycklen till Sveriges Flora och fauna. Skalbaggar: Långhorningar. Coleoptera: Cerambycidae.  ArtDatabanken, SLU, Uppsala. 302 sider. ISBN 978-91-88506-62-7
 Sandhall, Åke. (norsk oversettelse: Olsvik, Hans) Cappelens naturhåndbøker: Småkryp. Cappelen. Side 29. ISBN 82-02-13551-6

Eksterne lenker 
 
 Norges trebukker – med faktaark på de artene som forekommer i Norge.
 Norges biller – Rutpela maculata
 Rutpela maculata - Fauna Europaea

Lepturinae
Biller formelt beskrevet i 1761